Cawete -oûle

Li cawete -oûle, c' est ene raptitixhante cawete, femrinne, foirt tipike do walon.

 Mwaissès piceures 
Li cawete -oûle  a eto siervou a fé des nos d' djins : Nihoûle, Coignoûle. Å cmince, c' esteut des raptitixhants nos d' djins, femrins. Mins on a rade rovyî leu caractere femrin, et les scrire a môde omrinne : Nihoul, Coignoul.

Sovint li cawete -oûle est dvanceye d' on ristitchî R, et divni ene cawete -roûle. Kécfeye li cawete -roûle pout ele esse riwaiteye come ene dobe cawete : rece + oûle (pitite sacwè k' a a vey avou l' bodje).

Li cawete oûle n' est nén foirt vicante. Dins li rfondaedje elle a minme sitî boutêye evoye dins sacwants mots pal fôme picådrece "-ole" :
gayoûle (fôme pus tipicmint walone) <=> gayole (pus lådje oyowe)

C' est l' veur eto dins sacwants nos d' plaece come Farjole  (falijhoûle).

 Istwere del cawete -oûle 
Ele vént d' ene cawete latene -olus.

Sovint, gn a yeu e vî lingaedje d' oyi ene cawete respondant a ene sititchete latene *-iciolus, k' on rtrouve dins les vîs scrijhas. 

Elle esteut ddja avår la e 12inme sieke, come c' est mostré pa les vîs scrijhas di sacwants nos d' viyaedjes 
 Maredsou : Marendrechoul (1265).
 Mitchrou : Melcherul (1143), Mechelroul (1249).
 Lamsoûle: Lamocheule (862); li ristitchete -s- (Lamsoûle) vént did la.

Mins, dins les nos d' plaeces, li cawete -oûle ni s' wåde nén voltî, dins les mots toltins scrîts pa des scrijheus k' ont studyî e francès : ele divént sovint -ou (Maredsou, Mitchrou). C' est eto l' cas di cmons nos foirt corants et passés e francès del Walonreye come cougnou.

Li cawete -oûle si mintént mî dins les ptits hamteas, et les nos d' plaeces moens corants :
 Djangnoûle
 Djasnoûle
 Falmignoûle
 Lamsoûle
 Teroûle

 Sacwants cmons nos avou l' cawete -oûle 
 abuvroûle
 coignoûle
 crexhioûle
 efornoûle
 falijhoûle
 pepioûle
 plorioûle
 saeyoûle
 vignoûle

 Sacwants cmons nos avou l' cawete -roûle 
 batroûle
 botroûle
 schavroûle
 schitroûle
 spitroûle
 tchîproûle
 waitroûle

 Noûmots avou -oûle 
Gn a pont d' noûmots k' ont stî aboctés avou l' cawete -oûle. 

Tolminme, on-z a foirdjî sacwants noûmots pa stindaedje di sinse, u raparintaedje, a cmincî des mots avou l' cawete -oûle :
waitroûle : plake di cur metowe sol costé des ouys d' on tchvå, po k' i n' toûne nén l' tiesse, et waitî padvant lu (Fr. oeillère "écran")
waitroûle 2 : (pa stindaedje) finiesse k' on waite  d' ene tévé, d' ene copiutrece.
waitroûlete : pitite waitroûle d' on telefone axhlåve di 3inme djermêye.
waitroûlêye : çou kl' gn a so ene waitroûle.

Mots dedja studyîs sol Wiccionaire
 Sacwants sustantifs avou l' cawete -oûle
 Sacwants sustantifs avou l' cawete -roûle
 Sacwants nos prôpes avou l' cawete -oûle

Oule